CELEX: 32019D0902
Language: lt
Date: 2019-05-28 00:00:00
Title: 2019 m. gegužės 28 d. Komisijos įgyvendinimo sprendimas (ES) 2019/902 dėl priemonės, kurios ėmėsi Švedija pagal Europos Parlamento ir Tarybos direktyvą 2006/42/EB siekdama uždrausti pateikti rinkai bendrovės „TWA Equipment S.r.l.“ gaminamus žirklinius transporto priemonių keltuvus (modelis TL530LF) (pranešta dokumentu Nr. C(2019) 3886) (Tekstas svarbus EEE.)

3.6.2019   
               
               
                  LT
               
               
                  Europos Sąjungos oficialusis leidinys
               
               
                  L 144/47
               
            
         KOMISIJOS ĮGYVENDINIMO SPRENDIMAS (ES) 2019/902
         2019 m. gegužės 28 d.
         dėl priemonės, kurios ėmėsi Švedija pagal Europos Parlamento ir Tarybos direktyvą 2006/42/EB siekdama uždrausti pateikti rinkai bendrovės „TWA Equipment S.r.l.“ gaminamus žirklinius transporto priemonių keltuvus (modelis TL530LF)
         
            
               (pranešta dokumentu Nr. C(2019) 3886)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalies antrąją pastraipą,
         kadangi:
         
                     (1)
                  
                  
                     2017 m. liepos 20 d. Švedija pranešė Komisijai apie priemonę, kurios ji ėmėsi pagal Direktyvos 2006/42/EB 11 straipsnio 1 dalį siekdama uždrausti pateikti rinkai bendrovės „TWA Equipment S.r.l.“ (Via Inn s.n.c. 65015, Montesilvano (PE), Italija) (toliau – gamintojas) gaminamus ir bendrovės „Lidköpings Carpart AB“ (Plastagan 12C, 53155 Lidköping, Švedija) (toliau – bendrovė „Carpart“) platinamus žirklinius transporto priemonių keltuvus (modelis TL530LF);
                  
               
                     (2)
                  
                  
                     Švedija ėmėsi šios priemonės nustačiusi, kad žirkliniai transporto priemonių keltuvai neatitiko Direktyvos 2006/42/EB I priedo 4.1.2.6 punkto c papunktyje nustatytų esminių sveikatos ir saugos reikalavimų. Tose nuostatose nurodyta, kad mašinos turi būti suprojektuotos ir pagamintos taip, kad kroviniai negalėtų pavojingai slinkti ar laisvai ir netikėtai kristi, net kai iš dalies ar visiškai nutraukiamas energijos tiekimas arba kai operatorius išjungia mašiną. Švedija savo sprendimą imtis tos priemonės grindė tuo, kad avarinis vamzdelių trūkimo vožtuvas veikė netinkamai, tad kėlė pavojų saugiam krovimo įtaisų veikimui, taip pat galimai kėlė didelę saugos riziką. Be to, Švedija tvirtino, kad keltuvą nuleidžiant visiško nuleidimo mygtuku, išsijungdavo tam tikros saugos funkcijos (konkrečiai – slėgio vožtuvai), todėl galėjo kilti rizika, kad nuvažiavimo takeliai taps nelygūs;
                  
               
                     (3)
                  
                  
                     gavusi pranešimą apie apsaugos priemonę, kurios ėmėsi Švedija, Komisija pradėjo konsultacijas su suinteresuotosiomis šalimis, kad išklausytų jų nuomonę. 2017 m. rugpjūčio 12 d. Komisija nusiuntė gamintojui raštą, į kurį gamintojas neatsakė. Remiantis Švedijos institucijų Komisijai pateikta informacija bendrovė „Carpart“ nebetiekia nagrinėjamojo gaminio Švedijos rinkai. Be to, bendrovė „Carpart“ pažymėjo, kad į Švediją jau pristatytuose TL530LF modelio TWA transporto priemonių keltuvuose įrengti gamykliniai avariniai vamzdelių trūkimo vožtuvai jau keičiami patobulintais avariniais vamzdelių trūkimo vožtuvais. Švedijos institucijos palankiai įvertino bendrovės „Carpart“ pastangas didinti TL530LF modelio saugą;
                  
               
                     (4)
                  
                  
                     remiantis Švedijos pateiktais paaiškinimais ir Komisijos turimais dokumentais, TL530LF modelio žirkliniai transporto priemonių keltuvai neatitinka Direktyvos 2006/42/EB I priedo 4.1.2.6 punkto c papunktyje nustatytų esminių sveikatos ir saugos reikalavimų;
                  
               
                     (5)
                  
                  
                     priemonė, kurios ėmėsi Švedija, yra reikalinga siekiant užtikrinti, kad dėl avarinių vamzdelių trūkimo vožtuvų netinkamo veikimo arba tam tikrų saugos funkcijų išsijungimo TL530LF modelio žirkliniai transporto priemonių keltuvai nekeltų galimai didelės saugos rizikos. Tik nustačius draudimą bus įmanoma užtikrinti, kad gaminys nebūtų pateiktas rinkai pirmiau neužtikrinus atitinkamų esminių sveikatos ir saugos reikalavimų;
                  
               
                     (6)
                  
                  
                     todėl apsaugos priemonė, kurios ėmėsi Švedija, yra tinkama, reikalinga ir proporcinga, ir turėtų būti laikoma pagrįsta,
                  
               PRIĖMĖ ŠĮ SPRENDIMĄ:
         
            1 straipsnis
            Priemonė, kurios ėmėsi Švedija siekdama uždrausti pateikti rinkai bendrovės „TWA Equipment S.r.l.“ (Via Inn s.n.c. 65015, Montesilvano (PE), Italija) gaminamus ir bendrovės „Lidköpings Carpart AB“ (Plastagan 12C, 53155 Lidköping, Švedija) platinamus žirklinius transporto priemonių keltuvus (modelis TL530LF), yra pagrįsta.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. gegužės 28 d.
            
               
                  Komisijos vardu
               
               Elżbieta BIEŃKOWSKA
               
                  Komisijos narė
               
            
         
         
            (1)  OL L 157, 2006 6 9, p. 24.